钦定古今图书集成/明伦汇编/官常典/第565卷 > 王仁镐
## 钦定古今图书集成/明伦汇编/官常典/第565卷 > 王仁镐

按《宋史》本传：“仁镐，邢州龙冈人。后唐明宗镇邢台，署
为牙校。即位，擢为作坊副使，累迁西上阁门使。清泰
中，改右领军卫将军。晋天福中，青州杨光远将图不
轨，以仁镐为节度副使，伺其动静，历二年。或谮仁镐
于朝，改护国军行军司马。仁镐至河中数月，光远反
书闻。汉乾祐中，历昭义、天雄二军节度副使。周祖镇”
邺，表仁镐为副留守。及起兵，仁镐预其谋。周祖即位，
仁镐为王峻所忌，出为唐州刺史，迁棣州团练使，入
为右卫大将军，充宣徽北院使兼枢密副使。显德初，
出为永兴军节度使。世宗嗣位，移河中。会殿中丞上
官瓒使河中还，言“河中民多匿田租”，遂遣瓒按视均
定。百姓苦之，多逃亡他郡。仁镐抗论其事，迺止。丁继
母忧去官。五年，拜安国军节度，制曰：“眷惟襄国，实卿
故乡，分予龙节之权，成尔锦衣之美。”郡民扶老携幼，
迎于境上，有献锦袍者四，仁镐皆重衣之，厚酬以金
帛。视事翌日，省其父祖之墓，周视松槚，涕泗呜咽，谓
所亲曰：“仲由以为不如负米之乐，信矣。”时人美之。郡
有群盗，仁镐遣使遗以朿帛，谕之，悉遁去，不复为盗。
恭帝嗣位，移山南东道节度。宋初，加检校太师。建隆
二年，以疾召还，次唐州，卒于传舍，年六十九。仁镐性
端谨俭约，崇信释氏，所得俸禄，多奉佛饭僧。每晨诵
佛经五卷，或至日旰方出视事。从事刘谦责仁镐曰：
“公贵为藩侯，不能勤恤百姓，孜孜事佛，何也？”仁镐敛
容逊谢无愠色，当时称其长者。